text: 500 jobparate er kommet i arbejde
  10 marts 2016 kl. 13.05
  I Horsens Kommune er det lykkedes at få 500 jobparate i arbejde. Det skyldes et tæt samarbejde mellem kommunen og erhvervslivet. 
  Det ser positivt ud for de jobparate i Horsens Kommune. Her er 500 kommet i arbejde indenfor de sidste 2 år.
  Det skyldes Horsens Alliancen, der siden januar 2014 har arbejdet på at forbedre vilkårene for virksomhederne i Horsens og få flere i arbejde.
  Alliancen er et samarbejde mellem kommunen, erhvervslivet, Dansk Industri og LO. Borgmester Peter Sørensen er stolt over projektets resultater.
  - Det er altafgørende, at der er det her samarbejde. Alle har en opgave, og hvert led er vigtig for at kæden drejer den samme vej. Modellen er, at mange interessenter mødes om det samme bord og har konkrete opgaver, der skal løses i fællesskab,  siger Peter Sørensen, borgmester i Horsens Kommune til TV SYD.
  Næste udfordring er at få flygtninge i virksomhedspraktik, så de kan få en tilknytning til arbejdsmarkedet.
  - Vi skal have 200 flygtninge i virksomhedspraktik. Det vil både give kommunen store økonomiske gevinster, men det vil også betyde, at flere flygtninge får et godt liv, siger Peter Sørensen, borgmester i Horsens Kommune.
  